
			In the beginning, mountains are mountains and rivers are rivers; later on, mountains are not mountains and rivers are not rivers; and still later, mountains are mountains and rivers are rivers.

			Dōgen Zenji, zen-mester 







			FORORD

			I STEINALDEREN, OMTRENT 5000 år før vår tidsregning, er det grunn til å tro at vi mennesker levde sammen i mye større grad enn vi gjør i dag. Vi jaktet sammen, lagde redskaper sammen, kokkelerte sammen og flyttet til nye steder sammen. Å hjelpe hverandre var trolig en av grunnpilarene i samfunnet, der vi eksisterte i en slags naturlig symbiose med dyrene og naturen. 

			Skulle man overleve, måtte man det. 

			Det fantes ingen alternativer.

			Mye har åpenbart skjedd siden den gangen.

			For å sette det litt på spissen: Fra å sitte rundt bålet og dele av den samme maten, har vi nå blitt et hyper­individualistisk samfunn, der alle kan sitte i hvert sitt hjem og leve uavhengig av hverandre. Selv om vi fortsatt møter hverandre, gjør vi det litt for ofte foran en skjerm, altså at vi konsumerer noe sammen, framfor å skape noe sammen. 

			Jeg tror at det umulig kan være meningen at vi skal holde på sånn. At det å glemme fellesskapet er å gjøre oss selv en bjørnetjeneste. Med verden i både krig og miljøkrise er det ingen tvil om at samfunnet på mange områder har begynt å slå sprekker. Ikke bare kollektivt, individuelt også. Ifølge Verdens helseorganisasjon (WHO) skyter selvmordsraten i været – over én million mennesker velger å ta sitt eget liv hvert eneste år – og flere og flere unge sliter med angst og depresjon. I tillegg viser statistikken at det er vi menn som takler tungsinnet dårligst. Av alle selvmord som ble begått i Norge i 2020 (639), ble nemlig hele 73 prosent (467) begått av menn.

			Årsakene til dette er garantert sammensatte. 

			Kanskje det har å gjøre med det faktum at det er langt flere single menn enn kvinner, at det å finne kjærligheten og noen å være glad i statistisk sett er vanskeligere for menn enn for kvinner? Kanskje overvekten av single menn gjør det enklere for kvinner å være kresne? 

			Jeg vet ikke.

			Generelt tror jeg mye handler om samfunnets, – og der­med vår – ustoppelige hunger etter penger, effektivitet og lønn­somhet, noe som bidrar til økt press på befolk­ningen, og kanskje særlig på de unge. 

			At verden rett og slett går fortere framover enn hva både vi og den tåler.

			Jeg har selv slitt med vonde tanker og tenkt at jeg aldri kommer meg ut av dem. Derfor kjennes det trygt at jeg nå vet at det er mulig å få det bedre når mørket senker seg. For meg har nøkkelen vært å være åpen om ting jeg har opplevd. Denne åpenheten har gitt meg tilgang på et verktøy mange fortsatt er skeptiske til, og som jeg selv bare så vidt hadde hørt om for fem år siden:  mindfulness.

			Kort fortalt er dette en eldgammel meditasjonsform med utgangspunkt i buddhismen, der meditasjon ofte er øvelsen man praktiserer for å oppnå det å være mindful, som handler om å være nysgjerrig, åpen og sann mot seg selv. Når det er sagt, er det å forsøke å beskrive hva mindfulness er, omtrent det samme som å prøve å forklare en farge til en som er blind: Har du ikke sett den, er det vanskelig å forklare den. 

			Jeg skal likevel gjøre et forsøk.

			Mindfulness har jeg hørt beskrevet som en slags intimitet til livet, der man er intim med hva enn som måtte komme av sanseinntrykk, enten det er snakk om ting som foregår utenfor kroppen, for eksempel temperaturendringer eller noe man hører, eller ting som skjer inni kroppen, altså tanker, følelser og kroppslige fornemmelser. Denne intimiteten fungerer som et speil. Og speilet lyver som kjent aldri, det viser tingene akkurat som de er. Så når man øver seg på å være mindful, øver man seg på å være ett med tilværelsen som den er, noe som kan oppleves forløsende i et samfunn der vi hele tiden distanserer oss fra oss selv ved å prøve å tilpasse oss det som skjer, enten det gjelder trender eller andres forventninger. Klarer vi å akseptere ting vi går og kverner på hele dagen eller til og med fysiske smerter, det vil si å være til stede uten å tenke at vi må endre noe, får disse spenningene og vondtene dårligere vekstvilkår. Kort sagt handler det om å bli den man er, noe jeg tror man var flinkere til før, for eksempel i steinalderen.

			Så kanskje det er på tide å ta noen skritt tilbake? 

			Finne ut om vi har mistet noe på veien?

			For meg har i alle fall meditasjon og det å være mindful gitt meg nødvendige pauser og ro når ting har vært vanskelige. Men også når ting har vært bra. Jeg kan meditere i både kjipe og fine øyeblikk. Det har blitt en måte å være med alt livet gir meg. Jeg vil faktisk gå så langt som å si at mindfulness har blitt hjørnesteinen i alt jeg holder på med i dag. 

			Hvordan dette skjedde, skal du snart få vite. 







			Noen deler av denne historien har jeg rett og slett vært usikker på om jeg skal fortelle. Jeg har kjent på både redsel for å skuffe dem jeg er glad i, og frykt for at du som leser dette skal dømme meg. Samtidig vet jeg hvor takknemlig jeg selv blir når noen våger å dele ting de kanskje skammer seg over eller er flaue over. 

			Ting de aldri har fortalt til noen.

			Jeg hopper i det.

